
Προς τα ΜΜΕ

Αθήνα, 18 Νοεμβρίου 2011

ΔΕΛΤΙΟ ΤΥΠΟΥ
Δικαίωση για τον Ι.Σ.Α η διεύρυνση της λίστας των ευπαθών κοινωνικών ομάδων που θα εξαιρεθούν από ειδικό τέλος ακινήτων μέσω της Δ.Ε.Η

Να εκδοθεί άμεσα η Υπουργική Απόφαση για την εξαίρεση των ευπαθών ομάδων

Κατανοώντας από την πρώτη στιγμή τις δραματικές διαστάσεις που θα είχε η διακοπή του ηλεκτρικού ρεύματος στην Υγεία των ασθενών, ο Ιατρικός Σύλλογος Αθηνών είχε καταγγείλει με ανακοίνωσή του την απόφαση του Υπουργού Οικονομικών για εφαρμογή του χαρατσιού μέσω των εκκαθαριστικών σημειωμάτων της Δ.Ε.Η.

Δικαιώνοντας πλήρως τη στάση του Ι.Σ.Α και έπειτα και από τη μεγάλη κοινωνική πίεση των τελευταίων ημερών, η έστω και καθυστερημένη απόφαση του Υπουργείου Οικονομικών να προχωρήσει σε υπουργική απόφαση για την απαλλαγή ασθενών, υπερηλίκων και νοικοκυριών που ζουν κάτω από το όριο της φτώχειας, είναι προς τη σωστή κατεύθυνση.

Ο Ι.Σ.Α ζητά από το Υπουργείο Οικονομικών να προχωρήσει άμεσα στη συγκεκριμένη Υπουργική απόφαση που να ρυθμίζει την εξαίρεση από το ειδικό τέλος ακινήτων των συγκεκριμένων ευπαθών κοινωνικών ομάδων προκειμένου να σταματήσει η ταλαιπωρία τους, αλλά και η αγωνία των περισσότερων από ενός εκατομμυρίου ανθρώπων χρονίως πασχόντων που χρησιμοποιούν φάρμακα και άλλες θεραπευτικές αγωγές που η διακοπή του ηλεκτρισμού στην οικία τους εγκυμονεί σοβαρούς κινδύνους για την Υγεία τους.
Για το Δ.Σ. του Ι.Σ.Α.

